b'\n_START_ARTICLE_\nMarina Smilec\n_START_SECTION_\nDru\xc5\xbeina\n_START_PARAGRAPH_\nDatum in rojstni kraj  Marine Smilec nista znana. Rojena je bila verjetno pred letom 1292, ko je njen o\xc4\x8de nasledil bolgarski prestol. Njena mati je bila h\xc4\x8derka sebastokratorja Konstantina Paleologa in ne\xc4\x8dakinja bizantinskega cesarja Mihaela VIII. Paleologa. V ljudskem izro\xc4\x8dilu jo imenujejo Smilcena (bolgarsko  \xd0\xa1\xd0\xbc\xd0\xb8\xd0\xbb\xd1\x86\xd0\xb5\xd0\xbd\xd0\xb0, Smilcena, Smilecova \xc5\xbeena), njenega rojstnega imena pa ne omenjajo. Marina je bila najstarej\xc5\xa1a sestra carja Ivana IV. Smileca in srbske kraljice Teodore Smilec Nemanji\xc4\x87. Po materini strani je bila teta srbskega kralja in kasnej\xc5\xa1ega cesarja \xc5\xa0tefana Du\xc5\xa1ana.\n_START_SECTION_\nKranska despotinja\n_START_PARAGRAPH_\nCar Smilec je umrl leta 1298. Kot car v Trnovem ga je nasledil Ivan IV. Smilec. Ker je bil Ivan \xc5\xa1e otrok, je v njegovem imenu vladala vdova Smilcena. Marinina mati je domnevno porazila Smilecova brata Radoslava in Vojsila, ki sta pobegnila v Bizantinsko cesarstvo in sprejela bizantinsko slu\xc5\xbebo. Da bi se obranila pred njima in napadom mongolskega princa \xc4\x8cake Nogaja je sklenila zavezni\xc5\xa1tvo z Aldimirjem (Eltimirjem), bratom biv\xc5\xa1ega carja Jurija I. Terterja. Aldimir je bil pripravljen poro\xc4\x8diti se z njeno h\xc4\x8derko Marino in bil zato nagrajen z naslovom despot in velikim ozemljem v okolici Krana. Kaj takega se pred tem v Bolgariji \xc5\xa1e ni zgodilo.  Marina je kot njegova \xc5\xbeena dobila naslov despotinja Krana._NEWLINE_V Kranu je rodila sina Ivana Dragu\xc5\xa1ina._NEWLINE_Regenti Ivana IV. Smileca niso bili sposobni utrditi njegovega polo\xc5\xbeaja. Trnovo so prepustili \xc4\x8caki Nogaju, ki se je leta 1299 razglasil za bolgarskega carja. Smilcena in Ivan IV. sta se preselila na Aldimirjev in Marinin dvor, kjer sta ostala do leta 1300, ko je v Bolgariji zavladal Aldimirjev ne\xc4\x8dak  Teodor Svetoslav. Aldimir je bil za zavezni\xc5\xa1tvo z novim carjem nagrajen z novim ozemljem v okolici Krana. Novi car mu zaradi prisotnosti Smilcene in Ivana IV. na njegovem dvoru kljub temu ni povsem zaupal, kar bi lahko bil vzrok za njun beg v Konstantinopel.\n_START_SECTION_\nIzgnanstvo\n_START_PARAGRAPH_\nZdi se, da se je za\xc4\x8del Aldimir leta 1305 pogajati z Bizantinci, Teodor pa je zasegel njegove posesti. Marina, ki je imela mo\xc4\x8dan vpliv na mo\xc5\xbeevo politiko, je po njegovi podreditvi carju s sinom pobegnila v Konstantinopel. _NEWLINE_Po leta 1321 se je s sinom preselila v Srbijo k svoji sestri Teodori, \xc5\xbeeni srbskega kralja \xc5\xa0tefana De\xc4\x8danskega. Marino sta spo\xc5\xa1tovala tako \xc5\xa0tefan De\xc4\x8danski kot njegov sin \xc5\xa0tefan Du\xc5\xa1an. Dobila je zemljo v Pologu in se kasneje kot Marija umaknila v samostan. _NEWLINE_V cerkvi  samostana Polo\xc5\xa1ko v Kavadarcih je upodobljena s svojim vnukom. Pre\xc5\xbeivela je svojega sina in umrla 7. aprila1355. Pokopana je v Skopju.'